DELTA ทรุดหนัก ฉุด SET ปิดลบ 13 จุด มูลค่าซื้อขาย 4.4 หมื่นล้าน ลุ้นพรุ่งนี้รีบาวด์
SET ปิดลบ 13 จุด มูลค่าซื้อขาย 4.4 หมื่นล้านบาท รับแรงกดดันจากหุ้น DELTA หลังผิดหวังงบไตรมาส 1/66 ออกมาต่ำคาด แนวโน้มตลาดพรุ่งนี้ลุ้นฟื้นตัวหลังจากลงมาใกล้ Low เดิม ให้แนวรับ 1,520 จุด และแนวต้าน 1,540 จุด
SET ปิดลบ 13 จุด มูลค่าซื้อขาย 4.4 หมื่นล้านบาท รับแรงกดดันจากหุ้น DELTA หลังผิดหวังงบไตรมาส 1/66 ออกมาต่ำคาด แนวโน้มตลาดพรุ่งนี้ลุ้นฟื้นตัวหลังจากลงมาใกล้ Low เดิม ให้แนวรับ 1,520 จุด และแนวต้าน 1,540 จุด
27 เม.ย. 2566

นายวทัญ จิตต์สมนึก ผู้อำนวยการฝ่ายวิเคราะห์กลยุทธ์ บล.พาย กล่าวว่า ตลาดหุ้นไทยวันนี้ปรับตัวลง รับแรงกดดันจากหุ้น DELTA หลังผลประกอบการไตรมาส 1/66 ออกมาต่ำกว่านักวิเคราะห์คาดการณ์ โดยลดลง 14% จากไตรมาสก่อนหน้าจากกำไรขั้นต้นที่หดตัว 21% จากไตรมาสก่อนหน้าเป็นผลจากสถานการณ์ขาดแคลนวัตถุดิบสำคัญกลุ่มโซลูชั่น สำหรับรถ EV ส่งผลให้ต้นทุนเร่งตัวสูงขึ้น ขณะที่ Valuation ค่อนข้างแพงเทรดบนค่า P/E อยู่ที่ 73 เท่า ทำให้มีแรงเทขายกันออกมามาก
ขณะนี้วันพรุ่งนี้ DELTA จะเทรดด้วยราคาพาร์ใหม่ที่ 0.10 บาท ซึ่งประเมินราคาหุ้นราว 74.80 บาท (คำนวนจากราคาปิดตลาดวันนี้ที่ 748 บาท หารด้วย 10) แม้จะลงมามากแล้ว แต่ก็ยัง่มองว่าราคายังแพงอยู่ จึงคงคำแนะนำ “ขาย” โดยให้ราคาเป้าหมายที่ 43.40 บาท
สำหรับแนวโน้มวันพรุ่งนี้คาดว่าตลาดมีโอกาสฟื้นตัวขึ้น หลังจากปรับลงมาใกล้ระดับต่ำสุดเดิม (Low) อยู่ที่ 1,520 จุด ถือเป็นแนวรับสำคัญ ส่วนแนวต้านให้ไว้ที่ 1,540 จุด โดยแนะติดตามการเปิดเผยตัวเลข GDP สหรัฐในไตรมาส 1/66 คืนนี้ ซึ่งตลาดคาดการณ์ว่าจะเติบโต 2% เมื่อเทียบกับไตรมาส 4/65
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 3,837.66 ล้านบาท ปิดที่ 748.00 บาท ลดลง 148.00 บาท
ADVANC มูลค่าการซื้อขาย 2,373.41 ล้านบาท ปิดที่ 214.00 บาท เพิ่มขึ้น 2.00 บาท
PTTEP มูลค่าการซื้อขาย 1,566.57 ล้านบาท ปิดที่ 151.50 บาท เพิ่มขึ้น 0.50 บาท
SCC มูลค่าการซื้อขาย 1,503.50 ล้านบาท ปิดที่ 311.00 บาท เพิ่มขึ้น 10.00 บาท
MGC มูลค่าการซื้อขาย 1,449.45 ล้านบาท ปิดที่ 9.80 บาท เพิ่มขึ้น 0.90 บาท